Komission päätös,

tehty 13 päivänä huhtikuuta 2004,

elintarvikelisäaineita E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 ja/tai E 418 sisältävien minipikareihin pakattujen hyytelömakeisten markkinoille saattamisen ja tuonnin keskeyttämisestä

(tiedoksiannettu numerolla K(2004) 1401)

(ETA:n kannalta merkityksellinen teksti)

(2004/374/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002(1), sellaisena kuin se on muutettuna asetuksella (EY) N:o 1642/2003(2), ja erityisesti sen 53 artiklan 1 kohdan,

sekä katsoo seuraavaa:

(1) Asetuksen (EY) N:o 178/2002 53 artiklan 1 kohdan nojalla komissio voi keskeyttää elintarvikkeen markkinoille saattamisen tai käyttämisen, kun elintarvikkeesta todennäköisesti aiheutuu vakava riski ihmisten terveydelle eikä tällaista riskiä voida tyydyttävällä tavalla hallita kyseisten jäsenvaltioiden toimenpiteillä.

(2) Elintarvikkeiden muista lisäaineista kuin väri- ja makeutusaineista 20 päivänä helmikuuta 1995 annetussa Euroopan parlamentin ja neuvoston direktiivissä 95/2/EY(3), sellaisena kuin se on viimeksi muutettuna asetuksella (EY) N:o 1882/2003(4), sallitaan seuraavien elintarvikelisäaineiden käyttö elintarvikkeissa tietyin edellytyksin: E 400 algiinihappo, E 401 natriumalginaatti, E 402 kaliumalginaatti, E 403 ammoniumalginaatti, E 404 kalsiumalginaatti, E 405 propyleeniglykolialginaatti, E 406 agar, E 407 karrageeni, E 407a käsitelty Eucheuma-levä, E 410 johanneksenleipäpuujauhe, E 412 guarkumi, E 413 tragantti, E 414 arabikumi, E 415 ksantaanikumi, E 417 tarakumi ja/tai E 418 gellaanikumi.

(3) Useat jäsenvaltiot ovat toteuttaneet toimenpiteitä, joilla väliaikaisesti kielletään saattamasta markkinoille tai tuomasta koostumukseltaan kiinteitä, puolijäykkiin minipikareihin tai minikapseleihin pakattuja hyytelömakeisia, jotka on tarkoitettu kerralla syötäväksi puristamalla minipikaria tai minikapselia makeisen lennättämiseksi suuhun ja jotka sisältävät merilevästä saatuja elintarvikkeiden lisäaineita ja/tai tiettyjä kumeja, jäljempänä "minipikareihin pakatut hyytelömakeiset". Kyseiset jäsenvaltiot ovat toteuttaneet tällaiset toimenpiteet, koska näissä minipikareihin pakatuissa hyytelömakeisissa yhdistyvät niiden koostumuksen, muodon, koon ja syöntitavan vuoksi monet riskitekijät, jolloin muodostuu riski, että makeiset takertuvat kurkkuun ja aiheuttavat tukehtumisen. Komissiolle on ilmoitettu kyseisistä toimenpiteistä.

(4) Komissio on tarkastellut jäsenvaltioiden antamia tietoja yhdessä elintarvikeketjua ja eläinten terveyttä käsittelevän pysyvän komitean kanssa.

(5) Kansallisia toimenpiteitä toteuttaneiden jäsenvaltioiden toimittamien tietojen perusteella voidaan todeta, että merilevästä ja/tai tietyistä kumeista saatuja lisäaineita sisältävät, minipikareihin pakatut hyytelömakeiset aiheuttavat hengenvaaran. Siitä huolimatta, että riskin aiheuttaa pääasiassa makeisten muoto, koko ja syöntitapa, riskiin ovat syynä myös kyseisten lisäaineiden kemialliset ja fysikaaliset ominaisuudet, jotka vaikuttavat siihen, että kyseiset hyytelömakeiset aiheuttavat vakavan riskin ihmisten terveydelle.

(6) Tässä tapauksessa pakkausmerkinnässä annettava varoitus ei riittäisi ihmisten ja erityisesti lasten terveyden suojelemiseen.

(7) Ihmisten terveyden riittävään suojelemiseen tarvitaan yhteisön laajuisia toimenpiteitä, koska jäsenvaltioiden toteuttamissa toimenpiteissä on eroja ja koska jotkut jäsenvaltiot eivät ole ryhtyneet minkäänlaisiin toimenpiteisiin.

(8) Yhtä tai useaa elintarvikelisäaineista E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 ja/tai E 418 sisältävien, minipikareihin pakattujen hyytelömakeisten saattaminen markkinoille, kyseisten lisäaineiden käyttö minipikareihin pakatuissa hyytelömakeisissa sekä kyseisiä lisäaineita sisältävien, minipikareihin pakattujen hyytelömakeisten tuonti on syytä keskeyttää ihmisten terveyden suojelemiseksi.

(9) Koska asialla on merkitystä kansanterveyden kannalta, komissio kuulee Euroopan elintarviketurvallisuusviranomaista ja tarkastelee elintarviketurvallisuusviranomaisen antaman tieteellisen lausunnon pohjalta uudelleen tätä päätöstä sekä tutkii, onko tarpeen antaa Euroopan parlamentille ja neuvostolle direktiivin 95/2/EY muuttamista koskeva ehdotus.

(10) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Tässä päätöksessä minipikareihin pakatuilla hyytelömakeisilla tarkoitetaan koostumukseltaan kiinteitä, puolijäykkiin minipikareihin tai minikapseleihin pakattuja hyytelömakeisia, jotka on tarkoitettu kerralla syötäväksi puristamalla minipikaria tai minikapselia makeisen lennättämiseksi suuhun ja jotka sisältävät merilevästä saatuja elintarvikkeiden lisäaineita ja/tai tiettyjä kumeja.

2 artikla

1. Keskeytetään lisäaineita E 400 algiinihappo, E 401 natriumalginaatti, E 402 kaliumalginaatti, E 403 ammoniumalginaatti, E 404 kalsiumalginaatti, E 405 propyleeniglykolialginaatti, E 406 agar, E 407 karrageeni, E 407a käsitelty Eucheuma-levä, E 410 johanneksenleipäpuujauhe, E 412 guarkumi, E 413 tragantti, E 414 arabikumi, E 415 ksantaanikumi, E 417 tarakumi ja/tai E 418 gellaanikumi sisältävien, minipikareihin pakattujen hyytelömakeisten saattaminen markkinoille.

2. Keskeytetään lisäaineiden E 400 algiinihappo, E 401 natriumalginaatti, E 402 kaliumalginaatti, E 403 ammoniumalginaatti, E 404 kalsiumalginaatti, E 405 propyleeniglykolialginaatti, E 406 agar, E 407 karrageeni, E 407a käsitelty Eucheuma-levä, E 410 johanneksenleipäpuujauhe, E 412 guarkumi, E 413 tragantti, E 414 arabikumi, E 415 ksantaanikumi, E 417 tarakumi ja/tai E 418 gellaanikumi käyttö minipikareihin pakatuissa hyytelömakeisissa.

3. Keskeytetään lisäaineita E 400 algiinihappo, E 401 natriumalginaatti, E 402 kaliumalginaatti, E 403 ammoniumalginaatti, E 404 kalsiumalginaatti, E 405 propyleeniglykolialginaatti, E 406 agar, E 407 karrageeni, E 407a käsitelty Eucheuma-levä, E 410 johanneksenleipäpuujauhe, E 412 guarkumi, E 413 tragantti, E 414 arabikumi, E 415 ksantaanikumi, E 417 tarakumi ja/tai E 418 gellaanikumi sisältävien minipikareihin pakattujen hyytelömakeisten tuonti.

3 artikla

Tämä päätös on osoitettu kaikille jäsenvaltioille.

Tehty Brysselissä 13 päivänä huhtikuuta 2004.

Komission puolesta

David Byrne

Komission jäsen

(1) EYVL L 31, 1.2.2002, s. 1.

(2) EUVL L 245, 29.9.2003, s. 4.

(3) EYVL L 61, 18.3.1995, s. 1.

(4) EUVL L 284, 31.10.2003, s. 1.